**Camilla Al Fayed** (s. 1985) on suomalais-englantilainen seurapiirihenkilö ja hyväntekijä.

Tausta
------

Camilla Al Fayed syntyi suomalais-egyptiläiseen perheeseen vuonna 1985. Hänen äitinsä on suomalainen entinen missi ja malli Heini Wathén ja hänen isänsä oli egyptiläinen liikemies Mohamed Al Fayed, jonka omistuksiin lukeutuivat muun muassa Lontoon Harrods-tavaratalo, Pariisin Ritz-hotelli, englantilainen jalkapalloseura Fulham FC ja *Punch*-lehti sekä useita kiinteistöjä eri puolilla maailmaa. Perheeseen kuuluvat lisäksi Camilla Al Fayedin kolme sisarusta Jasmine, Karim ja Omar, jotka ovat kaikki syntyneet 1980-luvulla.

Mohamed Al Fayedin aikaisemmasta avioliitosta syntynyt poika Dodi Al Fayed kuoli auto-onnettomuudessa yhdessä Walesin prinsessa Dianan kanssa vuonna 1997 Pariisissa. Kaikilla Al Fayedin perheen jäsenillä on Mohamed Al Fayedia lukuun ottamatta Suomen kansalaisuus.

Camilla Al Fayed kasvoi perheensä Barrow Green Court -kartanossa Surreyssa Englannissa ja Balnagown Castle -linnassa Skotlannin Ylämailla. Perhe vietti aikaa myös muualla päin maailmaa, sillä he ovat omistaneet useita kiinteistöjä ainakin Suomessa, Ranskassa, Sveitsissä ja Yhdysvalloissa; Suomessa perhe on vieraillut erityisesti kesäisin. Opintonsa Al Fayed suoritti kuitenkin Englannissa käyden muun muassa Roedean Schoolia East Sussexissa, Hurtwood Housea Surreyssa ja Collingham Collegea Lontoossa.

Al Fayedin lapsuuden aikaisiin ystäviin lukeutuivat muun muassa Englannin prinssit William ja Harry, joiden luona Kensingtonin palatsissa hän vieraili useasti. Kesällä 1997 prinssit lomailivat puolestaan äitinsä Walesin prinsessa Dianan kanssa Al Fayedien luona Ranskan Rivieralla. Lasten ystävyys loppui kuitenkin prinsessa Dianan ja hänen miesystävänsä Dodi Al Fayedin kuoltua loman päätyttyä auto-onnettomuudessa Pariisissa. Camilla Al Fayed ja hänen sisaruksensa eivät saaneet pitää enää mitään yhteyttä prinsseihin, ja Mohamed Al Fayed on onnettomuuden jälkeen puhunut useampaan otteeseen kriittisesti Englannin kuningashuoneen jäsenistä. Vasta vuonna 2007 Camilla Al Fayed keskusteli jälleen prinssien kanssa saatuaan heiltä ainoana perheestään kutsun prinsessa Dianan viralliseen muistotilaisuuteen, jonne hän saapui Elton Johnin ja tämän elämänkumppanin kanssa.

Al Fayed on seurustellut vuosia syyrialaisen, kiinteistöalalla vaikuttavan liikemiehen Mohamad Esrebin kanssa. Parille syntyi tytär loppuvuodesta 2009.

Ura
---

Camilla Al Fayed on tehnyt vuosia hyväntekeväisyystyötä isänsä perustaman The AlFayed Charitable Foundation -säätiön puitteissa. Hän on muun muassa järjestänyt ja emännöinyt varainkeruutilaisuuksia Kentissä sijaitsevan The New School at West Heath -koulun hyväksi; kyseinen erityiskoulu on tarkoitettu tunne-elämältään traumatisoituneille nuorille, jotka ovat kokeneet esimerkiksi vakavaa henkistä ja fyysistä väkivaltaa tai lähiomaisen menetyksen. Kesällä 2010 Al Fayed järjesti toistamiseen koulun mailla musiikki- ja taidefestivaalit, ja paikalla nähtiin myös popartisti Madonna. Lisäksi Al Fayed on toiminut Nuorten Lähettiläänä useille muille hyväntekeväisyyskohteille, kuten Evelina Children's Hospitalille, Shooting Star Children's Hospicelle ja CHASE:lle.

Hyväntekeväisyystyönsä lisäksi Al Fayed on työskennellyt eri tehtävissä isänsä omistamassa Harrods-tavaratalossa sekä harjoittelijana muotialan *Vogue*-aikakauslehdissä Lontoossa ja New Yorkissa. Lisäksi hän on toiminut brittiläisen GMTV:n televisioreportterina Pariisin ja New Yorkin muotiviikoilla ja vuodesta 2009 lähtien Chatila-jalokiviliikkeiden maailmanlaajuisena kampanjakasvona. Televisio- ja mallintöistä saamansa palkkiot Al Fayed on lahjoittanut eri hyväntekeväisyyskohteilleen.

Julkisuus
---------

Camilla Al Fayed on ollut vuosia kansainvälisten muoti- ja seurapiirien vakiokasvo esiintyen useasti muun muassa *Tatler*- ja *Vogue*-lehdissä. Hän on osallistunut vuosien ajan säännöllisesti muotiviikoille Lontoossa, Pariisissa, Milanossa ja New Yorkissa sekä lukuisiin muihin seurapiiritilaisuuksiin eri puolilla maailmaa.

Lähteet
-------

1. ↑  Lontoon Harrodsin omistaja ostanut Espoosta toisen talon.  *Helsingin Sanomat*, 25.7.1997, s. Kaupunki.
2. 1 2 3 4 5 6  The Princess of Knightsbridge.  *Evening Standard/ES Magazine*, 8.7.2005.
3. ↑  Glamour and charity: What's an It Girl to do?.  *The Independent*, 7.9.2008.
4. 1 2 3  Perfect Match.  *Vanity Fair UK*, 8/2009.
5. 1 2 3  Miljardiperintöä odotellessa.  *Katso*, 30/2005.
6. 1 2 3 4  Why has Mohamed Fayed's daughter been invited to Diana's memorial service?.  *Daily Mail*, 27.7.2007.
7. ↑  Camilla Fayed on suomalainen seurapiiriprinsessa.  *MTV3.fi*, 5.9.2007. Artikkelin verkkoversio. Viitattu 13.3.2011. [vanhentunut linkki]
8. ↑  Castle for keeps.  *The Scotsman*, 15.11.2003.
9. 1 2 3  Society Princess Camilla Shines at Missoni Party.  *Hello!*, 24.1.2006.
10. ↑  A cut above.  *The Sunday Times*, 26.3.2006.
11. ↑  Al Fayed attacks UK royals as 'Dracula family'.  *CNN.com*, 18.2.2008. Artikkelin verkkoversio. Viitattu 17.3.2011.
12. ↑  Harry lost his mother. I lost my brother. Our lives were both torn apart by tragedy.  *Daily Mail*, 29.5.2010.
13. ↑  Camilla Al Fayed's bump...and the secret, other Mohamed who is the baby's father.  *Daily Mail*, 29.8.2009.
14. ↑  Camilla Fayed: My Mission to Honour Diana.  *Sunday Express*, 16.5.2010.
15. 1 2  Camilla Al Fayed.  *The AlFayed Charitable Foundation (Web Archive)*, 13.3.2011. Artikkelin verkkoversio. Viitattu 25.8.2022.
16. ↑  Who's That Girl? Al Fayed school festival guests left stunned as Madonna drops in by helicopter.  *Daily Mail*, 14.6.2010.
17. 1 2  'Party Chick' Camilla Al Fayed to report on fashion shows for GMTV.  *The Independent*, 11.9.2006.
18. ↑  Camilla Al Fayed Photos on Style.com.  *Style.com (Web Archive)*, 16.3.2011. Artikkelin verkkoversio. Viitattu 25.8.2022.
19. ↑  Camilla And Dita Step Out In Style at London Party.  *Hello!*, 11.5.2006.

Aiheesta muualla
----------------

* Style.com - Camilla Al Fayed